SKRIFTLIG FORESPØRGSEL E-2681/00

af Matti Wuori (Verts/ALE) til Rådet

(3. august 2000)

Om: Nuklear sikkerhed Kraftværket i Temelin

Der er gjort opmærksom på en række yderst foruroligende begivenheder i forbindelse med sikkerheden i kernekraftværket i Temelin. Færdiggørelsen af kraftværket er forsinket med næsten ti år på grund af tekniske og finansielle problemer, som delvis skyldes de vestlige krav på sikkerhedsområdet. Den energiproducerende virksomhed CEZ har imidlertid fremskyndet ibrugtagningen af kraftværket, bl.a. med henblik på en fremtidig privatisering af virksomheden, og den påbegyndte i juli installationen af nukleart brændstof i reaktor nr. 1 i Temelin.

Uafhængige observatører, som bl.a. er udsendt af Det Internationale Atomenergiagentur (IAEA) og Greenpeace, har gjort opmærksom på de alvorlige tekniske og sikkerhedsmæssige problemer i forbindelse med ibrugtagningen af Temelin-kraftværket. Greenpeace offentliggjorde i begyndelsen af juli nogle interne dokumenter om sikkerhedspolitikken i Temelin, som giver grund til tvivl på driftssikkerheden i kernekraftværket. Det fremgår af disse dokumenter, at der ikke er foretaget de obligatoriske undersøgelser, som kræves af sikkerhedsbestemmelserne i forbindelse med færdiggørelsen af kraftværket, men at undersøgelsesprocedurerne er blevet ændret, efter at undersøgelserne havde givet utilstrækkelige resultater, og at kraftværkets ledelse har indført midlertidige sikkerhedsforanstaltninger. Sidste år kritiserede IAEA kvaliteten af den kontrol, der blev foretaget af det tjekkiske agentur for nuklear sikkerhed (SUBJ). Ifølge IAEA er SUBJ ikke i stand til at foretage en neutral kontrol. Den endelige evaluering af kraftværket i Temelin er af CEZ betegnet som forretningshemmelighed, og SUBJ har derfor ikke givet Greenpeace adgang til dette dokument.

Den Tjekkiske Republik eksporterede allerede sidste år 25 % af sin energiproduktion. Tilsyneladende skal næsten hele produktionskapaciteten fra kernekraftværket i Temelin anvendes til eksport. Den Tjekkiske Republik forsøger under tiltrædelsesforhandlingerne at opnå, at fællesskabslovgivningen vedrørende liberaliseringen af energimarkedet først finder anvendelse på de nye medlemsstater fra 2007. Denne lovgivning indebærer gensidighed i adgangen til markederne for energi.

Mener Rådet, at kraftværket i Temelin har samme tekniske og operationelle sikkerhedsniveau som kraftværkerne i medlemsstaterne? Er de kompetente tjekkiske myndigheder i stand til at sikre, at kraftværket opfylder de højeste normer? På hvilken måde behandler Rådet spørgsmålene om nuklear sikkerhed i tiltrædelsesforhandlingerne? Hvorledes stiller Rådet sig til en udsættelse af liberaliseringen af energimarkederne for ansøgerlandene?

Svar

(12. februar 2001)

Rådet lægger stor vægt på målet om et højt niveau for nuklear sikkerhed i forbindelse med udvidelsen, hvilket klart kom til udtryk i december 1998 ved vedtagelsen af Rådets konklusioner om nuklear sikkerhed i forbindelse med udvidelsen(1), ligesom det siden er blevet understreget gentagne gange i konklusionerne fra Det Europæiske Råd.

Rådet er fast besluttet på under hele tiltrædelsesprocessen nøje at overvåge de spørgsmål, der er nævnt i de pågældende konklusioner. Det vil fortsat holde øje med den nuklear sikkerhedssituation i Den Tjekkiske Republik, og erindrer om, at det er den stat, der har den retlige kompetence over det nukleare anlæg, som er ansvarlig for sikker konstruktion, opførelse og drift af anlægget. Den Tjekkiske Republik skal fortsat regelmæssigt give fuldstændige oplysninger om udviklingen i situationen vedrørende nuklear energi og især den nukleare sikkerhed, navnlig for så vidt angår kraftværket i Temelin.

Rådet vil i den sammenhæng med særlig opmærksomhed gennemgå den meddelelse, som Kommissionen netop har godkendt vedrørende en udvidet strategi for den nukleare sikkerhed i de central- og østeuropæiske lande.

Hvad angår liberaliseringen af energimarkederne for ansøgerlandene, skal det understreges, at situationen i hvert ansøgerland er forskellig, og at tidsplanen for ansøgernes efterlevelse af gældende fællesskabsret på energiområdet derfor må tages op til overvejelse i hvert enkelt tilfælde. Der gøres i øvrigt opmærksom på, at liberaliseringen i henhold til de to direktiver 96/92/EF (elektricitet) og 98/30/EF (gas) i alle tilfælde skal ske gradvist.

Under alle omstændigheder har Rådet endnu ikke afsluttet behandlingen af kapitel 14, der omfatter de bestemmelser om energi i den gældende fællesskabsret, som ansøgerlandene skal acceptere.

(1) Se dok. 13677/98 (Presse 431-G).